39. schôdza NR SR - 5.deň - A. dopoludnia
Dátum: 2025-09-16
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

6-2 Ten návrh konsolidačných opatrení je naformulovaný a spravený tak zle, že ono naozaj pripomína až stredovek. Jednoducho v stredoveku feudáli keď potrebovali viac peňazí do svojej kasy, tak len nechali ľudí viacej pracovať, alebo im zrušili sviatky. Jednoducho toto je úplne to isté. Namiesto ešte v prospech možno tých stredovekých feudálov hrá aj fakt, že tí jednak nemali ekonomické vzdelanie a nemali žiadne presné dáta ani nič podobné. Pán Kamenický má aj presné dáta a má aj konkrétnu skúsenosť spred roka, kedy predstavil a schválil druhú konsolidáciu, kde množstvo odborníkov upozorňovalo, že tieto opatrenia v rámci druhej konsolidácie, ich jediným efektom bude zníženie ekonomického rastu. Neprešiel ani rok a dáta počnúc štatistickým úradom končiac Radou pre rozpočtovú zodpovednosť, všetky tieto inštitúcie potvrdzujú, že ekonomický rast sa prepadol takmer na nulu, 0,4-percentný rast je neskutočne, neskutočne slabý. A napriek tomu, že má túto skúsenosť, čerstvú skúsenosť, tak tretie konsolidačné opatrenia idú v podobnom duchu. Poviem vám ešte pikošku z dôvodovej správy, z odôvodnenia SLK. Citujem: "Opatrenia v návrhu zákona sú koncipované takým spôsobom, aby sa v čo najväčšej miere zachoval sociálny štandard obyvateľstva a súčasne sa dotkli tých subjektov, ktoré dosahovali, a je dôvodný predpoklad, že budú dosahovať mimoriadne zisky. Tak tuto mi povedzte, či je normálne tu písať. Čiže neznižovať sociálny štandard a ísť po krku tým, ktorí majú mimoriadne zisky. Takže, pán minister, živnostníci majú podľa vás mimoriadne zisky? Je predpoklad, že aj do budúcna budú mať mimoriadne zisky? To kvôli tomu ich idete zodrať o ďalších tisíc eur ročne? Toto sú tie mimoriadne zisky? A zamestnanci nielenže budú pracovať viacej, ale ako bonus budú pracovať za menej, lebo ročne prídu o dvesto eur v priemere. Takže toto, čo ste tu napísali, že idete zdaňovať tých, ktorým sa mimoriadne darí, a idete tu doslova oholiť živnostníkov, to je, to je naozaj výsmech. To sa inak nedá povedať. V tejto súvislosti pán minister Eštok v tomto volebnom období povedal snáď jedinú zmysluplnú myšlienku, a síce, že treba zaviesť daň z vojny, resp. treba zdaniť zbrojárske firmy, ktoré mimoriadne profitujú na, z toho, že na Ukrajine je vojna. No kde je návrh opatrenia na zvýšenie daní pre zbrojárske firmy? Nič. Absolútne nula. Hazard detto. Tržby niekoľko miliárd, zisk, myslím, 300 miliónov eur ročne a vy ich idete zdaniť päťdesiatimi miliónmi. Tak od ľudí na vyššej DPH na slané a sladké potraviny idete vytiahnuť sto miliónov, tým sa asi darí veľmi dobre, ale hazardu, tak tomu sa zrejme nedarí až tak dobre, tak tých len tak jemne zdaníte päťdesiatimi miliónmi. Je to, je to naozaj neuveriteľné. A ešte na margo tých hospodárskych škôd, akože nehnevajte sa, ale naozaj nebyť, vlastne tie hospodárske škody spôsobuje len vaša konsolidácia. Nebyť vašich konsolidačných opatrení, ekonomika rastie, nemali by sme predpokladaný rast 0,4 %, ale možno cez jedno percento, to by boli stá milióny eur ročne. A to, akým spôsobom vy konsolidujete, dokazujete dennodenne, či už tým, ako sa nakupuje na ministerstve vnútra, či hasičské autá, či košele z kávových zŕn, či na ministerstve zdravotníctva, už ste mali na udici podvod za dve miliardy eur, z toho 360 miliónov pre schránkovú firmu. Ďalším, ministerstvo kultúry, neprejde týždeň, aby tam nebola nejaká faktúra za 60-tisíc, kde si môžu skrátka na priamo vybrať subjekt, ktorý im službu dodá, alebo nákup zbytočných pozemkov niekde na vidieku za trojnásobnú cenu. A ministerstvo obrany je kapitola sama osebe. Všetko v utajenom režime, desiatky miliónov. Naposledy, myslím, uniformy za sto miliónov, ktoré sa idú kupovať. Takže ešte raz, hospodárske škody som vysvetlil a budem čakať aj na, na odpoveď pána ministra, keď sa neskôr, verím, prihlási do rozpravy alebo vystúpi, v akom štádiu v rámci procedúry na zníženie deficitu verejných financií z pohľadu Európskej únie sa nachádzame, či už nám Rada Európskej únie zaslala návrh opatrení, alebo či nám dokonca určila lehotu na prijatie konkrétnych opatrení a verím, že ich aj niektoré z nich predstaví. Veľmi totiž pochybujem, že by Rada Európskej únie sa uchýlila k tomu, že jedno z konsolidačných opatrení bude zvýšenie platov poslancov, ministrov alebo premiéra. Ďakujem veľmi pekne.